ม.หอการค้า เผยดัชนีความเชื่อมั่นผู้บริโภคก.ย.อยู่ที่ 72.1 ต่ำสุดในรอบ 16 เดือน
ม.หอการค้า เผยดัชนีความเชื่อมั่นผู้บริโภคก.ย.อยู่ที่ 72.1 ต่ำสุดในรอบ 16 เดือน
8 ต.ค. 2558

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ดัชนีความเชื่อมั่นผู้บริโภคเดือน ก.ย. 58 อยู่ที่ 72.1 ขณะที่ ดัชนีความเชื่อมั่นต่อเศรษฐกิจโดยรวมอยู่ที่ 61.2 ส่วนดัชนีความเชื่อมั่นเกี่ยวกับโอกาสการหางานทำอยู่ที่ 67.3 และดัชนีความเชื่อมั่นเกี่ยวกับรายได้ในอนาคตอยู่ที่ 87.9
ทั้งนี้ ดัชนีความเชื่อมั่นผู้บริโภคปรับตัวลดลงต่อเนื่องเป็นเดือนที่ 9 และต่ำสุดในรอบ 16 เดือน
สำหรับปัจจัยลบ มาจากการที่ ธนาคารแห่งประเทศไทย (ธปท.) ปรับลดคาดการณ์อัตราการขยายตัวของเศรษฐกิจ(GDP)ไทยในปี 58 เหลือโต 2.7% จากเดิมคาดโต 3% หลังจากมองว่ามีความเสี่ยงทางเศรษฐกิจสูงขึ้นจากการส่งออกชะลอตัว รวมทั้งปรับลดคาดการณ์ GDP ปี 59 เหลือโต 3.7% จากเดิมที่คาดโต 4.1% เป็นผลจากปัจจัยต่างประเทศเป็นหลัก
อีกทั้งยังมีความกังวลเกี่ยวกับความไม่แน่นอนของการฟื้นตัวของเศรษฐกิจโลกและเศรษฐกิจจีน, การส่งออกของไทยในเดือนส.ค.ลดลง 6.69%, ราคาสินค้าสินค้าเกษตรยังทรงตัวอยู่ในระดับต่ำ, ค่าเงินบาทปรับตัวอ่อนค่าลงจากระดับ 35.42 บาท/ดอลลาร์ ณ สิ้นเดือนส.ค. มาเป็น 36.02 บาท/ดอลลาร์ ณ สิ้นเดือนก.ย.
ขณะที่ปัจจัยบวกมีเพียงการที่คณะรัฐมนตรี (ครม.) อนุมัติแผนกระตุ้นเศรษฐกิจระยะสั้น 3 มาตรการ วงเงิน 1.36 แสนล้านบาท และคณะกรรมการนโยบายการเงิน (กนง.) มีมติคงอัตราดอกเบี้ยนโยบายไว้ที่ 1.50%
 